Hof sal toesien dat Zuma regsgeld terugbetaalOudpres. Jacob Zuma se regskoste het belastingbetalers reeds meer as R15 miljoen ut die sak gejaag. Foto: ANA Die hooggeregshof in Pretoria het die staatsprokureur opdrag gegee om al die nodige stappe te doen, wat siviele prosedures insluit, om die geld terug te kry wat reeds aan oudpres. Jacob Zuma se regskoste bestee is. “Die staatsprokureur kry opdrag om binne drie maande van hierdie bevel ŉ verslag op te stel, onder eed en gesteun deur volle en volledige boekhouding … waarin stappe uiteengesit word wat gedoen is en wat nog gedoen sal word om die geld terug te kry wat die staat vir mnr. Zuma se regskoste betaal het,” het regterpresident Aubrey Ledwaba in die uitspraak gesê. ŉ Ooreenkoms tussen Zuma en die presidensie om sy regskoste te betaal, is in dié uitspraak ter syde gestel. Ledwaba het gesê die staat mag nie aanspreeklik gehou word vir Zuma se regskoste nie, hetsy in kriminele óf siviele sake. Die DA het die aansoek gebring om te versoek dat Zuma gelas word om die geld terug te betaal. Die EFF het hulle later by die saak aangesluit. Adv. Thembelihle Ngcukaitobi, namens die EFF, het aangevoer Zuma se regskoste tot op hede is nader aan R32,2 miljoen. Hoe die party tot dié gevolgtrekking gekom het, is nie bekend nie aangesien die algemene opvatting is dat sy regskoste sowat R15,3 miljoen beloop. Dié party wou gehad het Zuma se gewese regsverteenwoordiger moet die geld terugbetaal wat die staat aan hom betaal het. Mmusi Maimane, DA-leier, het die hofverrigtinge bygewoon en gesê die uitspraak moet gevier word. “Hiervolgens is die ooreenkoms tussen Zuma en [pres. Cyril Ramaphosa] irrasioneel en onwettig en word dit ter syde gestel. Dit beëindig die kringloop van korrupsie.”